b'\n_START_ARTICLE_\nTyko Hagman\n_START_PARAGRAPH_\nTyko Crispinus Hagman (25. lokakuuta 1849 K\xc3\xa4lvi\xc3\xa4 \xe2\x80\x93 27. toukokuuta 1914 Kangasala) oli suomalainen toimittaja ja kirjailija. H\xc3\xa4nt\xc3\xa4 pidet\xc3\xa4\xc3\xa4n suomalaisen tieteiskirjallisuuden uranuurtajana sill\xc3\xa4 h\xc3\xa4n julkaisi 1880-luvulla pari Jules Vernelt\xc3\xa4 vaikutteita saanutta tieteiskertomusta Matkustus Kuuhun ja Lassi Laurinpojan lentokone. Hagman k\xc3\xa4ytti my\xc3\xb6s nimimerkkej\xc3\xa4 Tyyko Lehtirikko, Tyyko Utanblad ja T-o._NEWLINE_Hagmanin vanhemmat olivat K\xc3\xa4lvi\xc3\xa4n nimismies Nils Johan Erik Hagman ja Sofia Margareta Hagman. H\xc3\xa4nen sisariaan olivat suomalaisen naisasialiikkeen pioneeri Lucina Hagman ja Suomen ensimm\xc3\xa4isen kansanopiston perustaja Sofia Hagman. Tyko Hagman p\xc3\xa4\xc3\xa4si ylioppilaaksi 1869 Vaasan lukiosta. Valmistuttuaan filosofian kandidaatiksi 1879 Hagman toimi opettajana ja lehtimiehen\xc3\xa4 eri puolilla Suomea. H\xc3\xa4n oli Viipurin suomalaisen reaalikoulun saksan- ja ruotsinkielen opettaja 1881\xe2\x80\x931887, Savonlinnan lyseon historian ja kielten opettaja 1888\xe2\x80\x931889 ja sisarensa perustaman Kangasalan kansanopiston historian opettaja 1890\xe2\x80\x931893. Viipurissa asuessaan h\xc3\xa4n oli p\xc3\xa4\xc3\xa4toimittajana Ilmarinen ja Wiipurin Sanomat -lehdiss\xc3\xa4 1884\xe2\x80\x931885. My\xc3\xb6hemmin h\xc3\xa4n oli Uuden Suomettaren ulkomaanosaston toimittajana, Karjalattaren toimittajana 1894\xe2\x80\x931897 ja vuonna 1901 lakkautetun H\xc3\xa4m\xc3\xa4l\xc3\xa4isen toimittajana 1898\xe2\x80\x931901. H\xc3\xa4n julkaisi my\xc3\xb6s Koulutoveri-nimist\xc3\xa4 lehte\xc3\xa4 H\xc3\xa4meenlinnassa._NEWLINE_Hagman oli ensimm\xc3\xa4inen Mark Twainin Huckleberry Finnin seikkailujen suomentaja. Suomennos ilmestyi 1904 nimell\xc3\xa4 Huckleberry Finnin (Tom Sawyerin toverin) seikkailut. H\xc3\xa4n suomensi lis\xc3\xa4ksi Twainin teokset Prinssi ja kerj\xc3\xa4l\xc3\xa4ispoika (1908) Tom Sawyer ilmailija (1909)_NEWLINE_Tyko Hagman avioitui 1881 Amalia Karolina Lindstr\xc3\xb6min kanssa, joka kuoli 1889. Perheess\xc3\xa4 oli kolme lasta, jotka siirtyiv\xc3\xa4t Hagmanin vaimon kuoltua h\xc3\xa4nen sisartensa kasvatettaviksi.'